**Ministru kabineta rīkojuma projekta “Grozījumi Ministru kabineta 2020.gada 6.novembra rīkojumā Nr.655 “Par ārkārtējās situācijas izsludināšanu”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekts “Grozījumi Ministru kabineta 2020.gada 6.novembra rīkojumā Nr.655 “Par ārkārtējās situācijas izsludināšanu” (turpmāk – projekts) paredz iespēju ārkārtējās situācijas laikā klātienē veikt:  - tādas praktiskās apmācības dzelzceļa, autosatiksmes, jūrniecības un aviācijas apakšnozarē, kā arī pasažieru pārvadājumu, kravu pārvadājumu un bīstamo kravu pārvadājumu jomā un pirmās palīdzības mācību kursu ietvaros, kas nepieciešamas profesionālo prasmju vai kvalifikācijas ieguvei vai uzturēšanai un kuras nav iespējams veikt attālināti, ja tiek ievērotas noteiktas prasības (tostarp nodrošinot, ka apmācību telpā vai transportlīdzeklī atrodas tikai viena apmācāmā persona un apmācības veicējs u.c.);  - praktiskās nodarbības Satiksmes ministrijas sertificētu mācību kursu programmu īstenošanā jūrnieku profesionālās kvalifikācijas iegūšanai un uzturēšanai, ja vienā grupā ir ne vairāk kā pieci izglītojamie;  - aviācijas drošības personāla un gaisa kuģu lidojumu apkalpes locekļu apmācības, tajā skaitā teorētisko un praktisko eksāmenu kārtošanu, ja vienā grupā ir ne vairāk kā trīs apmācāmie.  Projekts stāsies spēkā tā parakstīšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Satiksmes ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2020.gada 17.decembra rīkojuma Nr.777 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu”” (turpmāk – rīkojums) 5.13.3. apakšpunkts nosaka, ka ārkārtējās situācijas laikā nav atļauta dažādu arodprasmju apmācība, tostarp transportlīdzekļu vadītāju vadīšanas apmācība, pilotu mācību kursu programmu īstenošana, jūrnieku mācību kursu īstenošana u.c.  Attiecībā uz dzelzceļa, autosatiksmes, jūrniecības un aviācijas apakšnozari, kā arī pasažieru pārvadājumu, kravu pārvadājumu un bīstamo kravu pārvadājumu jomu ir specifiskas prasības praktisko apmācību veikšanai un eksāmenu kārtošanai, kā rezultātā nav iespējams apmācības veikt un kārtot eksāmenus tikai attālināti. Vienlaikus arī atsevišķu pirmās palīdzības mācību kursu ietvaros apgūstamo praktisko manipulāciju treniņu nav iespējams veikt attālināti.  Transportlīdzekļu vadītāju apmācības kārtību nosaka Ministru kabineta 2010.gada 13.aprīļa noteikumi Nr.358 “Noteikumi par transportlīdzekļu vadītāju apmācību un transportlīdzekļu vadītāju apmācības programmām” (turpmāk – Apmācību noteikumi).  Savukārt Ministru kabineta 2010.gada 2.februāra noteikumu Nr.103 “Transportlīdzekļu vadītāja tiesību iegūšanas un atjaunošanas kārtība un vadītāja apliecības izsniegšanas, apmaiņas, atjaunošanas un iznīcināšanas kārtība” 3.pielikuma 9.punkts nosaka, lai iegūtu TRAM vai TROL kategorijas transportlīdzekļu vadītāja tiesības, persona valsts akciju sabiedrībā “Ceļu satiksmes drošības direkcija” (turpmāk – CSDD) nokārto teorētisko eksāmenu, bet vadīšanas eksāmenu pieņem pašvaldības pilnvarotas apmācības iestādes komisija.  Transportlīdzekļu vadītāju teorētiskā apmācība, ievērojot noteiktos ierobežojumus, jau kopš 2020.gada aprīļa tiek organizēta attālināti saskaņā ar CSDD un autoskolas noslēgtu līgumu un atbilstoši speciāli pielāgotai programmai, tostarp nodrošinot CSDD apmācības kontroles iespējas. Līdz ar to šobrīd nav nepieciešams atjaunot vadītāju teorētiskās daļas apmācību klātienē. Diemžēl cilvēki nevar pabeigt apmācību autoskolā, jo vadīšanas apmācība ir aizliegta. Turklāt autoskolu nevar pabeigt arī tāpēc, ka nav veikta pirmās palīdzības sniegšanas apmācība. Ja teorētisko apmācības daļu var veikt attālināti, tad praktiskās daļas apgūšana nav iespējama.  Jaunu transportlīdzekļu vadītāju apmācība ir saistīta ar Latvijas uzņēmumu konkurētspēju starptautiskajā un iekšzemes autopārvadājumu tirgū, kā arī nepieciešama, lai strādājošie turpinātu veikt savus darba pienākumus vai iesaistītos darba tirgū. Vienlaikus Covid-19 sakarā ieviesto ierobežojumu ietekmē ir būtiski pieaugusi dažādu piegādes risinājumu popularitāte (tiešsaistē veikto pasūtījumu piegāde ar autotransportu).  Ņemot vērā, ka Covid-19 ietekmē daļa no citās nozarēs strādājošajiem (piemēram, ēdināšanas nozarē, viesnīcu nozarē, izklaides nozarē) varētu pāriet uz darbu dažādos piegādes uzņēmumos, tad jaunu transportlīdzekļu vadītāju apmācības darbības nodrošināšana Covid-19 dēļ ieviesto ierobežojumu laikā ir būtiska, lai turpmāk samazinātu potenciālo bezdarbnieku skaitu no nozarēm, kuru darbība Covid-19 ieviesto ierobežojumu dēļ nav iespējama. Tādējādi tiktu nodrošināta darbinieku pārkvalifikācija uz citām nozarēm, samazinot arī iespējamās negatīvā ekonomiskās sekas. Turklāt jaunu transportlīdzekļu vadītāju apmācības pakalpojuma nodrošināšana paplašina arī iespēju veikt kravu pārvadājumus, jo īpaši kritiskās kravas (pārtika, medicīnas preces, neatliekamā palīdzība u.c.), kā arī tiek dota iespēja cilvēkiem iesaistīties darba tirgū. Ievērojot minēto, nepieciešams noteikt nosacījumus, kādus ievērojot, būtu iespējama darba tiesisko attiecību nodibināšanai vai darba pienākumu veikšanai nepieciešamo praktisko apmācību apguve klātienē.  Transportlīdzekļu vadītāju tiesību piešķiršana ir uzskatāma par CSDD kompetencē esošo publisko valsts pakalpojumu, kuru būtu nepieciešams turpināt nodrošināt arī pie ļoti augsta Covid-19 saslimstības līmeņa (kritisko pakalpojumu grozs). Jaunu transportlīdzekļu vadītāju apmācība un esošo autovadītāju kvalifikācijas paaugstināšana ir saistīta ar Latvijas uzņēmumu veiktspēju iekšzemes autopārvadājumos un konkurētspēju starptautiskajā autopārvadājumu tirgū. Vienlaikus Covid-19 sakarā ieviesto ierobežojumu ietekmē ir būtiski pieaugusi dažādu piegādes risinājumu popularitāte (tiešsaistē veikto pasūtījumu piegāde ar autotransportu). Ņemot vērā, ka Covid-19 ietekmē daļa no citās nozarēs strādājošiem (piemēram, ēdināšanas nozarē, viesnīcu nozarē, izklaides nozarē) varētu pāriet uz darbu dažādos piegādes uzņēmumos, tad jaunu transportlīdzekļu vadītāju apmācības un esošo autovadītāju kvalifikācijas paaugstināšana, darbības nodrošināšana Covid-19 dēļ ieviesto ierobežojumu laikā ir būtiska, lai turpmāk samazinātu potenciālo bezdarbnieku skaitu no nozarēm, kuru darbība Covid-19 ieviesto ierobežojumu dēļ nav iespējama. Tādējādi tiktu nodrošināta darbinieku pārkvalifikācija uz citām nozarēm, samazinot arī iespējamās negatīvās ekonomiskās sekas. Turklāt jaunu transportlīdzekļu vadītāju apmācības pakalpojuma nodrošināšana paplašina arī iespēju sagatavot atbilstošus speciālistus, lai nodrošinātu kravu pārvadājumus, jo īpaši kritiskās kravas (pārtika, medicīnas preces, neatliekamā palīdzība u.c.), kā arī tiek dota iespēja cilvēkiem pārvietoties ar savu transportlīdzekli, neizmantojot sabiedrisko transportu, tādējādi samazinot savstarpējos kontaktus. Šīs apmācības ir būtiski nodrošināt visu kalendāro gadu, lai neradītu riskus vadītāju piekļuvei profesijai, kas secīgi neļautu transporta un ražošanas uzņēmumiem izpildīt pasūtījumus.  Vienlaikus COVID-19 ieviesto ierobežojumu dēļ ir pārtrauktas arī pirmās palīdzības klātienes praktiskās apmācības. Sertifikāts par pirmās palīdzības kursu beigšanu nepieciešams visu kategoriju transportlīdzekļa vadītāja apliecības iegūšanai. Iegūstot apmācību sertifikātu, persona iegūst zināšanas, kā rīkoties ārkārtas situācijās un kā pareizi sniegt pirmo palīdzību sev un citiem. Ņemot vērā, ka personas nevar iegūt transportlīdzekļa vadītāja apliecību bez šo apmācību veikšanas, ir nepieciešams regulējums, kas nosaka, ka Covid-19 ieviesto ierobežojumu laikā arī pirmās palīdzības individuālo praktisko apmācību norise ir atļauta.  Latvijas Pirmās palīdzības asociācija (PPA) mācību procesa sākotnējai atjaunošanai ir gatava nodrošināt, ka teorētiskā apmācību daļa notiek attālināti, bet praktisko manipulāciju treniņš - klātienē. Apmācību attālinātajā teorijas grupā piedalās ierobežots dalībnieku skaits (līdz 30 personām), tādējādi nodrošinot iespēju pasniedzējam sekot līdzi dalībai apmācībās un kursantiem uzdot neskaidros jautājumus mācību procesa laikā.  Praktisko manipulāciju treniņš tiek realizēts, ievērojot sekojušus nosacījumus:  1.             Mācības notiek individuāli, tajās piedalās pasniedzējs un dalībnieks;  2.             Mācības notiek pēc individuāla pieraksta, izslēdzot vairāku dalībnieku tikšanās iespēju vienā telpā  3.             Dalībnieks ierodas uz praktisko treniņu tikai pēc dalības apmācības attālinātajā daļā.  4.             Pirms praktiskajām nodarbībām kursants ar parakstu apliecina, ka nav pazīmju par elpceļu saslimšanu un neatbilst nevienai cilvēku grupai, kurai šobrīd būtu jāatrodas mājas izolācijā vai karantīnā.  5.             Treniņš notiek atsevišķā vēdināmā telpā, kuras izmērs nav mazāks par 20m2,  6.             Praktisko mācību laikā mācību telpā ir pieejams termometrs un pulsa oksimetrs – pasniedzējam pirms mācību uzsākšanas ir pienākums pārliecināties, ka pasniedzēja un dalībnieka temperatūras rādījumi ir atbilstoši notiktajām prasībām;  7.             Praktiskā treniņa laikā gan dalībnieks, gan pasniedzējs lieto vienreizējās lietošanas cimdus un vienreiz lietojamo medicīnisko masku, kas pēc apmācībām tiek utilizēti atbilstoši higiēnas prasībām.  8.             Praktisko mācību laikā tiek izmantoti individuāli mācību materiāli (marles, trijstūra lakatiņi u.c.) kas pēc apmācību beigām tiek utilizēti vai nodoti dalībniekam.  9.             Praktiskās manipulācijas, ciktāl tas iespējams, tiek demonstrētas  uz manekena vai kāda cita priekšmeta. Manipulācijas, kuras nav iespējams trenēt bez savstarpējās saskarsmes, piemēram, stabilā sānu poza, realizējamas ar video sižeta demonstrējumu un pasniedzēja skaidrojumu attālinātās apmācības laikā.  10.          Klātienē pēc praktiskajām manipulācijām kursants kārto zināšanu pārbaudi par apgūto mācību kursu, tādējādi garantējot, ka pārbaudījuma jautājumi netiek nopludināti kursantu starpā un iesniegtās atbildes nav iegūtas ar citu personu vai palīgmateriālu palīdzību.  11.          Vairākkārt lietojamie materiāli (manekens; paklājs u.c.) tiek dezinficēti un atkātoti var tik izmantoti ne ātrāk kā 1 stundu pēc dezinfekcijas;  12.          Mācības norit 45 minūtes, pēc katras nodarbības tiek veikta virsmu dezinfekcija un telpas vedināšana vismaz 10-15 minūtes.  13.          Pasniedzējs ne retāk kā 1 reizi nedēļā veic Covid-19 testu vai arī ir vakcinēts. Informācija par vakcināciju vai testu pieejama mācību vietā.    Vienlaikus COVID-19 ieviesto ierobežojumu dēļ arī personas, kurām termiņš autovadītāja apliecībai bīstamo kravu pārvadāšanai (ADR apliecībai) beidzas pēc 2021.gada 1.februāra, veikt ar ADR saistītās darbības nevar, tāpēc ir nepieciešams steidzams risinājums, kā nodrošināt apmācības bīstamo kravu pārvadāšanai klātienē.  ADR apliecība ir dokuments, kas nepieciešama, pārvadājot kravas, kas saskaņā ar Eiropas valstu nolīgumu par bīstamo kravu pārvadājumiem ar autotransportu (ADR) tiek uzskatītas par bīstamām kravām.  Bīstamo kravu pārvadāšanas kārtību Latvijā nosaka Ministru kabineta 2005.gada 6.septembra noteikumi Nr.674 "Bīstamo kravu pārvadājumu noteikumi". ADR apliecības iegūšanas kārtību nosaka 2010.gada 8.jūnija Ministru kabineta noteikumi Nr.514 "Bīstamu kravu pārvadāšanai paredzēto transportlīdzekļu vadītāju kvalifikācijas iegūšanas kārtība un vadītāja apliecības izsniegšanas, apmaiņas un atjaunošanas kārtība". ADR apliecību izsniedz CSDD, tās derīguma termiņš ir 5 gadi. Apliecību izsniedz tajā pašā dienā, kad CSDD tiek nokārtoti noteiktie kvalifikācijas iegūšanas eksāmeni. Bīstamo kravu apmācības sastāv no teorētiskās daļas, kurai seko praktiskā daļa – kas sastāv no apmācības iestādes diagnostikas darba un individuālām konsultācijām. Pēc sekmīga diagnostikas darba nokārtošanas autovadītājs tiek pielaists CSDD organizētajiem eksāmeniem. Individuālās konsultācijas norisinās klātienē, kas ir ierasta prakse ne tikai Latvijā, bet lielākajā daļā ADR dalībvalstu. Dalībvalstu pieredze rāda, ka attālinātas apmācības un attālinātu individuālo konsultāciju rezultāts ir vājš, tādēļ no šādas pieejas atteikušās gandrīz visas ADR dalībvalstis. Ņemot vērā, ka jautājums saistīts ar bīstamu vielu un izstrādājumu pārvadājumiem, kas potenciāli var radīt kaitējumu cilvēka dzīvībai un veselībai, kā arī nodarīt postījumus apkārtējai videi, nevajadzētu pieļaut situāciju, kad tiek konfrontēta apmācības kvalitāte. Ņemot vērā, ka nekvalitatīvas apmācības riska cena ir pārāk augsta, visas ar bīstamo kravu pārvadājumiem saistītās apmācības, ir apturētas.  Jānorāda, ka komersanti, kas veic bīstamo kravu pārvadājumus pa autoceļiem vai dzelzceļu, bīstamo kravu iekraušanu un izkraušanu vai citas ar šādiem pārvadājumiem saistītas darbības (bīstamo kravu, tostarp tukšu neattīrītu cisternu un cisternkonteineru, nosūtīšanu, transporta dokumentu noformēšanu, bīstamo kravu klasificēšanu vai iepakošanu, cisternu, cisternkonteineru vai gāzu tvertņu piepildīšanu, ekspeditora pakalpojumu sniegšanu vai manevru darbu veikšanu dzelzceļa pārvadājumos), norīko drošības konsultantus (padomniekus), kuri ir atbildīgi par bīstamo kravu pārvadājumiem raksturīgā riska samazināšanu attiecībā uz personām, īpašumu un vidi.  Personas tiesības veikt drošības konsultanta (padomnieka) pienākumus apliecina attiecīgs profesionālās kvalifikācijas sertifikāts. Drošības padomnieku sertifikāti, kuru derīguma termiņš ir beidzies vai beidzas iespējamā tolerances periodā no 01.03.2020 – 01.09.2021. skaits ir aptuveni  120.  ADR apliecības autovadītājiem statistika:  Laika periodā no 16.03.2020. līdz 10.02.2021. ADR apliecības derīguma termiņš beidzās 851 personai.  No 10.02.2021 līdz 01.09.2021 derīguma termiņš beigsies 618 ADR apliecībai.  Tādējādi Covid-19 ieviesto ierobežojumu dēļ primāri ir jāatjauno apmācību norise pilnībā nozarēs, kas saistītas ar autovadītāju nodarbināšanu – profesionālie autovadītāji (autopārvadājumu uzņēmumi, piegādes uzņēmumi, loģistikas uzņēmumi u.tml), savukārt turpmāk pēc 2021.gada 15.marta apmācības būtu pieejamas arī pārējām personām, kuras uzsākušas apmācības ārkārtējās situācijas laikā.  Tādējādi Projektā ietvertais regulējums nosaka, ka šādas praktiskās individuālās apmācības dzelzceļa, autosatiksmes, jūrniecības un aviācijas apakšnozarē, kā arī pasažieru pārvadājumu, kravu pārvadājumu un bīstamo kravu pārvadājumu jomā un pirmās palīdzības mācību kursu apguvi varēs veikt no 2021.gada 1.marta šādas personas:   * Personas, kuras vēlas apgūt C1, C1E, D1, D1E, C, CE, D, DE, TRAM vai TROL kategorijas transportlīdzekļu vadīšanas tiesību iegūšanai, kā arī bīstamu kravu pārvadāšanai (ADR) paredzēto transportlīdzekļu vadītāja tiesību iegūšanai; * personas, kuras vēlas apgūt pirmās palīdzības sniegšanu; * personas mācību kursu programmās jūrnieku profesionālās kvalifikācijas iegūšanai un uzturēšanai, kur klātienē piedalās ne vairāk kā 5 izglītojamie vienā grupā; * personas apmācībās gaisa kuģu lidojumu apkalpes locekļu apliecības un kvalifikācijas atzīmes iegūšanai un derīguma uzturēšanai, tostarp veicot teorētisko un praktisko eksāmenu kārtošanu, kur klātienē vienā telpā piedalās ne vairāk kā 3 izglītojamie vienā grupā.   Savukārt no 2021.gada 15.marta būs atļauta iepriekš minētā individuālo apmācību norise personām, kas uzsākušas apmācību citu kategoriju, tostarp B kategorijas transportlīdzekļu vadīšanas tiesību iegūšanai un reģistrētas autoskolas mācību grupā līdz 2020.gada 20.decembrim.  Atsākot transportlīdzekļu vadītāju un citas praktiskās apmācības, atbildīgās institūcijas atbilstoši kompetencei nodrošinās transportlīdzekļu vadītāju apmācību procesa kontroli, vienlaikus izvērtējot visus papildu pasākumus, kas varētu iespējami samazināt inficēšanās riskus. Ieviešos šos pasākumus, ir jānodrošina, ka apmācību atjaunošana nepaaugstinās riskus Covid-19 izplatībai Latvijā.  Apmācība tiks realizēta, ievērojot šādus nosacījumus:   1. apmācība notiks saskaņā ar iepriekšēju pierakstu, apmācāmie savstarpēji netiksies; 2. apmācāmais un instruktors lietos mutes un deguna aizsegus; 3. pēc katras nodarbības tiks vēdināts transportlīdzeklis, starp apmācāmajiem tiks nodrošināta 15 minūšu pauze, kuras laikā tiks veikta transportlīdzekļa virsmu un vadības ierīču dezinfekcija; 4. apmācības laikā tika ieslēgta dalītās ventilēšanas sistēma; 5. samaksa par apmācībām tiks veikta, izmantojot bezskaidras naudas norēķinus; 6. instruktoram tiks ierobežots apmācāmo skaits vienā dienā – ne vairāk kā 5 apmācāmie; 7. instruktoram reizi nedēļā būs jāveic COVID-19 tests vai arī jābūt vakcinētam.   Attiecībā uz jūrnieku apmācībām, ņemot vērā specifiku, nosakāms izņēmums, ka klātienē pieļaujama piecu izglītojamo klātbūtne vienā grupā. Minētās apmācības klātienē iespējamas tikai, vienlaikus izpildoties visiem minētajiem nosacījumiem. Tādējādi nav sagaidāma pastiprināta personu pārvietošanās būtiskos apjomos.  Ar projektā ietverto regulējumu tiktu atļauts veikt gaisa kuģu lidojumu apkalpes locekļu praktiskās apmācības, kas nepieciešamas kvalifikācijas uzturēšanai rīkojuma darbības laikā. Šādas apmācības sevī ietver gan teorētiskās, gan praktiskās apmācības, kā arī teorētiskos un praktiskos pārbaudījumus, kurus nav iespējams veikt attālināti, piemēram, lidmašīnas glābšanas vadība, mācību lidojumu veikšana diennakts tumšajā laikā, komunikācija ar lidojumu gaisa vadības centru, praktiskā apmācība un avārijas situāciju simulēšanas simulatoros, apmācība ugunsdzēšanā un pirmās palīdzības sniegšanā, u.tml. Projektā ietvertie grozījumi ļautu gaisa kuģu lidojumu apkalpes locekļiem pabeigt kvalifikāciju Eiropas Savienības normatīvajos aktos noteiktajos termiņos, saglabājot esošo kvalifikāciju.  Tā, piemēram, Projektā ietvertie grozījumi ļautu pilotiem pabeigt kvalifikāciju noteiktajos termiņos, nevis sākt kārtot kvalifikāciju no jauna, kad iepriekšējie sertifikāti jau būtu anulēti. Tā kā komercpārvadājumu gaisa kuģa lidojumu apkalpe sastāv no diviem pilotiem, vienlaicīgi tiek apmācīti divi piloti un nav iespējams praktisko apmācību veikt vienam pilotam. Kopā ar diviem apmācāmajiem kabīnē atrodas instruktors, bet eksāmena pieņemšanas brīdī var būt gan instruktors, gan eksaminētājs, kas ne vienmēr ir viena un tā pati persona.  Pašlaik ne Starptautiskā civilās aviācijas organizācija, ne Eiropas aviācijas drošības aģentūra neplāno rekomendācijas dalībvalstīm, kurās būtu iekļauti norādījumi, piešķirt automātisku pagarinājumu gaisa kuģu lidojumu apkalpes locekļu apliecību un kvalifikācijas atzīmju termiņiem, tādēļ ir būtiski atļaut turpināt kvalifikācijas uzturēšanas pasākumus Civilās aviācijas aģentūras sertificētu mācību kursu programmu ietvaros.  Vienlaikus rīkojumu nepieciešams papildināt ar prasībām attiecībā uz aviācijas drošības personāla apmācību veikšanu. Minēto darbinieku apmācības kritēriji un izsniegto sertifikātu derīguma termiņi noteikti Komisijas Īstenošanas Regulas Nr. 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā, 11.2. pantā un Ministru kabineta 2017. gada 8.sugusta noteikumu Nr. 444 “Valsts civilās aviācijas drošības programmas pasākumu īstenošanā iesaistītā personāla sertificēšanas kārtība” 23.punktā. Sākotnējā un atkārtotā apmācība tiek īstenota saskaņā ar valsts aģentūras “Civilās aviācijas aģentūra” apstiprinātām mācību programmām, atbilstoši Ministru kabineta 2010. gada 27. aprīļa noteikumu Nr. 397 “Noteikumi par Valsts civilās aviācijas drošības programmu” 3.5., 4.9., 5.11., 13.5., 13.1 4., 14.1 5. apakšpunkta prasībām.  Tādējādi Projekts paredz noteikt, ka praktiskās daļas apguvi, kura nepieciešama profesionālo prasmju vai kvalifikācijas ieguvei vai uzturēšanai un kuru nav iespējams veikt attālināti, var nodrošināt klātienē, nodrošinot, ka apmācību telpā vai transportlīdzeklī atrodas tikai viena apmācāmā persona un apmācības veicējs. Mācību procesa laikā un ārpus tā apmācāmā persona un apmācības veicējs lieto mutes un deguna aizsegu, un nodrošina citu noteikto higiēnas un piesardzības pasākumu ievērošanu. Citu personu atrašanās apmācību telpā nav atļauta. Par apmācības prasību izpildes kontroli un prasību ievērošanu ir atbildīgs apmācības veicējs (piemēram, fiksējot nodarbības ar video ierakstu vai izdarot atzīmes speciāli iekārtotā žurnālā u.tml.). Autoskolu pārkāpumu gadījumā saskaņā ar Ministru kabineta 2010.gada 13.aprīļa noteikumiem Nr.358 “Noteikumi par transportlīdzekļu vadītāju apmācību un transportlīdzekļu vadītāju apmācības programmām”, CSDD ir tiesīga - izteikt autoskolai brīdinājumu, uz laiku apturēt mācību kartes vai visu mācību karšu darbību, atņemt mācību karti vai visas mācību kartes.  Saskaņā ar Ministru kabineta 2009.gada 15.decembra noteikumiem Nr.1480 “Neatliekamās medicīniskās palīdzības dienesta nolikums” Neatliekamās medicīniskās palīdzības dienesta kompetencē ir izsniegt, apturēt vai anulēt izglītības iestāžu vai pasniedzēju apliecības, kas ļauj veikt apmācību pirmās palīdzības sniegšanā. Ar projektā ietverto regulējumu būs iespējams veikt arī pirmās palīdzības sniegšanas praktiskās daļas apmācību.  Jūrnieku mācību kursu programmu īstenošanas nosacījumus, kā arī uzraudzības kārtību nosaka Ministru kabineta 2015.gada 15.decembra noteikumi Nr. 710 “Jūrnieku profesionālās sagatavošanas programmu sertificēšanas, īstenošanas un uzraudzības noteikumi” (turpmāk – MK noteikumi Nr.710). Saskaņā ar Jūrlietu pārvaldes un jūras drošības likumu VSIA “Latvijas Jūras administrācija” saskaņo jūrnieku mācību kursu programmu atbilstību starptautiskajiem tiesību aktiem un uzrauga šo programmu īstenošanu. Satiksmes ministrijas sertificēto mācību kursu programmu saraksts ir pieejams VSIA “Latvijas Jūras administrācija” tīmekļvietnē: (<https://lja.lv/index.php/jurnieku-registrs/jurnieku-sagatavosana/macibu-kursu-programmas>).  Starptautiskās organizācijas (ANO, IMO, ILO) ir pieņēmušas rezolūcijas par jūrnieku kā būtisku darbinieku nozīmi saistībā ar viņu ieguldījumu piegādes ķēžu nepārtrauktībā, kas nenoliedzami ir būtiski sabiedrībai kopumā. Saistībā ar minēto svarīgs aspekts ir nepieciešamība veicināt kuģu apkalpju maiņas iespējamību, lai izvairītos arī no situācijām, kad jūrnieku noguruma dēļ var pieaugt negadījumu risks. Attiecīgais valsts pienākums ir ņemts vērā Latvijas regulējumā par epidemioloģiskās drošības pasākumiem Covid-19 infekcijas izplatības ierobežošanai, kurā paredzēti atsevišķi izņēmumi (piemēram, rīkojuma 5.45.23 apakšpunkts). Saskaņā ar normatīvo regulējumu, lai iegūtu un uzturētu profesionālās prasmes un kvalifikāciju un attiecīgi varētu turpināt savu profesionālo darbību, jūrniekiem ir jāapgūst mācību kursu programmas. Līdz ar to projektā paredzētais regulējums ir nozīmīgs ne tikai sabiedrībai kopumā, bet arī konkrēti jūrniekiem, kuri nevar veikt savu darbu attālināti, kā arī nozares uzņēmumiem, kas, piemēram, sniedz darbiekārtošanas pakalpojumus kuģa apkalpes komplektēšanā vai īsteno mācību kursus.  Ar projektu paredzēts noteikt, ka klātienē ir atļautas praktiskās nodarbības, īstenojot sertificētas mācību kursu programmas jūrnieku profesionālās kvalifikācijas iegūšanai un uzturēšanai, nodrošinot, ka vienā grupā ir ne vairāk kā pieci izglītojamie.  Tādējādi būs atļauts veikt Satiksmes ministrijas sertificētu mācību kursu programmu praktiskās daļas īstenošanu/apguvi jūrniekiem rīkojuma darbības laikā. Attiecīgo mācību kursu programmu apguve ir nepieciešama jūrnieku profesionālās kvalifikācijas iegūšanai un uzturēšanai un attiecīgi ir saistīta ar nodarbinātības jautājumiem/iespējām, kā arī konkurētspēju (saskaņā ar VSIA “Latvijas Jūras administrācija” rīcībā esošo informāciju Lietuvā un Igaunijā šādi kursi jūrniekiem ir atļauti). Šādu apmācību praktisko daļu nav iespējams veikt/apgūt attālināti vai digitālajā vidē, piemēram, Kuģa glābšanas līdzekļu vadīšana, Paplašinātā apmācība ugunsdzēšanā, Radiolokatora un automātisko radiolokācijas kursa noteikšanas līdzekļu izmantošana, tiltiņa komandas darbs, meklēšana un glābšana vadības līmenī u.c. Tādējādi projekts paredz, ka teorētiskās daļas apguve tiek nodrošināta attālināti, savukārt praktiskās daļas apguvē klātienē (grupā līdz 5 izglītojamiem) tiek ievērotas normatīvo aktu prasības, arī saskaņā ar MK noteikumiem Nr.710 izstrādātie VSIA “Latvijas Jūras administrācija” Jūrnieku reģistra norādījumi, kas jāievēro programmu īstenošanā. Šie norādījumi ir jāievēro, pretējā gadījumā var rasties situācija, ka Satiksmes ministrijas programmai izsniegtais atbilstības sertifikāts tiek anulēts. Praksē īstenojot nodarbības klātienē, vienai personai (izglītojamajam, instruktoram u.c.) būtu jānodrošina ne mazāk kā 3 m2 programmas īstenošanas telpas un 2 metru distance starp personām; netiek pieļauta personu, kurām noteikta pašizolācija, mājas karantīna vai stingra izolācija klātbūtne; persona, ierodoties mācību kursu programmas īstenošanas vietā, rakstveidā apliecina, ka uz viņu neattiecas pašizolācijas, karantīnas vai izolācijas nosacījumi. Pēc VSIA “Latvijas Jūras administrācija” aplēsēm attiecīgās mācību kursu īstenošanas prasības varēs nodrošināt 4 no 7 šo mācību kursu īstenotājiem (Latvijas Jūras akadēmija, Liepājas Jūrniecības koledža, Novikontas un LAPA).  Satiksmes ministrija vērš uzmanību, ka piedāvātie grozījumi ir būtiski nozares darbības nepārtrauktības nodrošināšanai, lai personas, kas iesaistītas transporta nozares pakalpojumu sniegšanā, varētu iegūt, atjaunot vai pagarināt sertifikātus un citus dokumentus, kas apliecina personas spējas, zināšanas un tiesības veikt noteiktus pienākumus. Satiksmes ministrijas ieskatā sagatavotie grozījumi būtiski nepasliktinās epidemioloģisko situāciju, jo personu skaits, kuras varēs klātienē piedalīties praktiskajās apmācībās vai kārtot pārbaudījumus, būs ierobežots, kā arī mācību iestādēm būs jāievēro papildu prasības, tādējādi mazinot Covid-19 izplatības riskus. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VSIA “Latvijas Jūras administrācija”, valsts aģentūra “Civilās aviācijas aģentūra”, VAS “Ceļu satiksmes drošības direkcija”. |
| 4. | Cita informācija | Satiksmes ministrija noteikumu projektā ietvertos priekšlikumus ir izvērtējusi kontekstā ar Veselības ministrijas informatīvo ziņojumu “Par Covid-19 izplatības risku novērtējumu un uz tiem balstītu lēmumu pieņemšanu par piesardzības un drošības pasākumu ieviešanu” un tajā ietvertajiem Covid-19 izplatības vadības risku stratēģijas pamatprincipiem.  Vienlaikus, izvērtējot piedāvāto risinājumu ieviešanu, vērtēta piesardzības pasākumu sabalansētība ar ekonomisko aktivitāti, kā arī ņemti vērā minētajā informatīvajā ziņojumā noteiktie pasākumi, lai varētu samazināt saslimstības skaitu, tostarp 5.punktā (informatīvā ziņojuma 10., 11.lapa) noteiktais:  paredzēt, ka var tikt ieviesti starprisinājumi, ja Covid-19 izplatības rādītāju dinamika pieļauj piesardzības un drošības pasākumu mazināšanu un nozare var pierādīt un pamatot:   * piesardzības un drošības pasākumu mazināšanas nozīmi sabiedrībai; * kā tiks nodrošināta noteikto pasākumu ieviešana un kontrole; * ka piesardzības un drošības pasākumu mazināšana nepaaugstinās riskus Covid-19 izplatībai. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti, izglītības iestādes un speciālisti, kuri nodrošina apmācību, kā arī personas, kuras vēlas iegūt transportlīdzekļa vadītāja apliecību, kā arī personas, kuras vēlas iegūt autovadītāja apliecību bīstamo kravu pārvadāšanai (ADR apliecībai), komersanti, kuri nodarbina autovadītājus (autopārvadājumu uzņēmumi, piegādes uzņēmumi, loģistikas uzņēmumi u.tml).. Jūrniecības nozarē specializētas izglītības iestādes un jūrniecības nozarē specializēti mācību centri, kuri īsteno Satiksmes ministrijas sertificētas jūrnieku mācību kursu programmas, kā arī personas, kurām nepieciešams apgūt šādas mācību kursu programmas.  Aviācijas nozarē - aviācijas drošības personāls un apmācību sniedzēji, kuri veic apmācības VA “Civilās aviācijas aģentūra” apstiprinātu civilās aviācijas drošības mācību programmu ietvaros un gaisa kuģu lidojumu apkalpes locekļi un apmācību sniedzēji, kuri VA “Civilās aviācijas aģentūra” sertificētu mācību kursu programmu ietvaros veiks gaisa kuģu lidojumu apkalpes locekļu apmācības. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VAS “Ceļu satiksmes drošības direkcija”, VSIA “Latvijas Jūras administrācija”, pašvaldības, kurās notiek tramvaju un trolejbusu vadītāju apmācības, valsts aģentūra “Civilās aviācijas aģentūra”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Normatīvā akta izpilde tiks nodrošināta anotācijas VII sadaļas 1.punktā minēto institūciju līdzšinējo funkciju ietvaros. Projekta izpilde neietekmēs minēto institūciju funkcijas un uzdevumus, institūcijām pieejamos cilvēkresursus, kā arī saistībā ar projekta izpildi nav nepieciešams veidot jaunas institūcijas, likvidēt vai reorganizēt esošās. |
| 3. | Cita informācija | Nav. |

Iesniedzējs:

satiksmes ministrs T.Linkaits

Vīza:

valsts sekretāre I.Stepanova